钦定古今图书集成/明伦汇编/宫闱典/第127卷 > 王琚
## 钦定古今图书集成/明伦汇编/宫闱典/第127卷 > 王琚

按《魏书阉官传》，“琚高平人。自云本太原人。高祖始晋
豫州刺史。琚以泰常中被刑入宫禁，小心守节，久乃
见叙用，稍迁为礼部尚书，赐爵广平公，加宁南将军。
高祖以琚历奉先朝，志在公正，授散骑常侍，后为侍
中、征南将军、冀州刺史，假广平王。征还，进为征南将
军，进爵高平王，侍中如故，遣还冀州。高祖文明太后”
东巡冀州，亲幸其家，存问周至。还京，以其年老，拜散
骑常侍，养老于家。前后赐以车马、衣服、杂物，不可称
计。后降爵为公，扶老自平城从迁洛邑。高祖以其朝
旧，遣左右劳问之。琚附表自陈。初至，家多乏，蒙赐帛
二百疋。常饮牛乳，色如处子。太和二十年冬，卒，时年
九十。赠征南将军、冀州刺史，谥曰靖。养子寄生，未袭
而亡。子盖海，袭祖琚爵。初，琚年七十馀，赐得世祖时
宫人郭氏，本锺离人，明严有母德，内外妇孙百口，奉
之肃若严君，家内以治。盖海官至青州乐陵太守。